

**สถาบันโรคผิวหนัง กรมการแพทย์ แนะนำประชาชนป้องกันโรคผิวหนังที่มากับน้ำท่วม พร้อมสนับสนุนเวชภัณฑ์ยารักษาโรคผิวหนังเพื่อช่วยเหลือผู้ประสบอุทกภัย**

กรมการแพทย์ โดยสถาบันโรคผิวหนัง แนะนำประชาชนป้องกันโรคผิวหนังที่มากับน้ำท่วม เน้นความรู้ความใจในการดูแลตนเองอย่างถูกวิธี เพื่อลดการเกิดภาวะแทรกซ้อนที่รุนแรงต่าง ๆ ที่จะตามมา พร้อมมอบเวชภัณฑ์ยารักษาโรคผิวหนังเพื่อช่วยเหลือผู้ประสบอุทกภัยและเพื่อให้ประชาชนให้ได้รับการดูแลรักษาได้ทันท่วงที

 **นายแพทย์วีรวัต อุครานันท์ ผู้ช่วยอธิบดีกรมการแพทย์และผู้อำนวยการสถาบันโรคผิวหนัง** กล่าวว่า สถานการณ์อุทกภัยที่เกิดขึ้นในภาคเหนือตอนบน ช่วงเดือนสิงหาคม ในสัปดาห์ที่ผ่านมานั้น มีปริมาณฝนตกสะสมเฉลี่ยสูงขึ้นอย่างรวดเร็ว ส่งผลให้ประชาชนในพื้นที่ประสบปัญหาน้ำท่วมขัง และมักเกิดปัญหาด้านสุขภาพตามมาด้วยเสมอ อย่างไรก็ตามโรคผิวหนังยังเป็นโรคลำดับต้นๆของปัญหาทางกายที่เกิดกับผู้ประสบภัย กรมการแพทย์ โดยสถาบันโรคผิวหนัง ห่วงใยต่อสุขภาพประชาชนในพื้นที่ดังกล่าว จึงได้สนับสนุนเวชภัณฑ์ยารักษาโรคผิวหนัง เพื่อกระจายให้กับประชาชนในพื้นที่ประสบอุทกภัยได้รับการช่วยเหลือได้รับการดูแลรักษาได้ทันท่วงที โดยมอบให้แก่สำนักงานเขตสุขภาพที่ 1 จำนวน 2,400 ชุด สำนักงานสาธารณสุขจังหวัดเชียงราย จำนวน 800 ชุด โรงพยาบาลเทิง จังหวัดเชียงราย จำนวน 1,200 ชุด โรงพยาบาลขุนตาล จังหวัดเชียงราย จำนวน 400 ชุด โรงพยาบาลเวียงแก่น จังหวัดเชียงราย จำนวน 400 ชุด โรงพยาบาลพญาเม็งราย จังหวัดเชียงราย จำนวน 400 ชุด รวมจำนวนทั้งสิ้น 5,200 ชุด

**นายแพทย์วีรวัต อุครานันท์** กล่าวเพิ่มเติมว่า นอกจากเวชภัณฑ์ยารักษาโรคผิวหนังในผู้ประสบอุทกภัยแล้ว ประชาชนควรมีความรู้ความเข้าใจในการดูแลตนเองอย่างถูกวิธี เพื่อลดการเกิดภาวะแทรกซ้อนที่รุนแรงต่าง ๆ ที่จะตามมาได้ ซึ่งโรคผิวหนังที่พบได้บ่อยและประชาชนในพื้นที่อุทกภัยหรือมีน้ำท่วมขังไม่ควรละเลย คือ โรคน้ำกัดเท้า ซึ่งในการดูแลผู้ป่วยโรคน้ำกัดเท้าสิ่งที่สำคัญคือ หลีกเลี่ยงการแช่เท้าในน้ำนานๆ ถ้าเลี่ยงไม่ได้จำเป็นต้องสัมผัสน้ำให้ใส่รองเท้าบูท และเมื่อขึ้นจากน้ำให้ล้างเท้าด้วยสบู่และน้ำสะอาด เช็ดเท้าให้แห้งอยู่เสมอและควรทาครีมบำรุงผิว ถ้ามีผื่นแดงเล็กน้อย คัน ควรทายากลุ่มสเตียรอยด์ หากมีผื่นและมีรอยเปื่อยฉีกขาดของผิว มีอาการบวมแดง ปวดเจ็บ หรือมีหนองเป็นอาการติดเชื้อแบคทีเรียที่รุนแรงขึ้นควรพบแพทย์ ในกรณีที่เท้าแช่น้ำนานหลายสัปดาห์ต่อเนื่องหรือนิ้วเท้าเกย หรือชิดกันมากทำให้อาจติดเชื้อราที่ง่ามนิ้วเท้าเกิดเป็นผื่นขุยเปียกขาวได้ ควรใช้ยาทารักษาเชื้อรา ถ้ามีบาดแผลควรทำแผลและทายาฆ่าเชื้อโรค เช่น เบตาดีน ควรระวังการตัดเล็บเท้าเพราะอาจเกิดบาดแผลซึ่งจะเป็นทางเข้าของเชื้อโรคได้ การทำความสะอาดเท้า ง่ามเท้าทุกครั้งหลังลุยน้ำด้วยสบู่และน้ำสะอาด และเช็ดให้แห้งจะช่วยป้องกันการเกิดโรคผิวหนังดังกล่าวได้

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันโรคผิวหนัง #มอบยาช่วยเหลือผู้ประสบอุทกภัย #ช่วยเหลือน้ำท่วมภาคเหนือ

-ขอขอบคุณ-
 31 สิงหาคม 2567